د کرکټ په نړیوال کتاب کې د راشد خان نوم ثبت شو
د کرکټ د نړۍ د مشهور کتاب ویسډن په تازه ګڼې کې د نړۍ د یو شمېر مهمو لوبغاړو نومونه او تصویرونه خپار شوي چې یو هم په کې افغان لوبغاړی راشد خان دی.
د ویسډن کتاب له ۱۸۶۴ کال راپدېخوا هرکال یو وار چاپیږي او دومره معتبر کتاب دی چې د "کرکټ انجینل" یي بولي، په دې مانا چې د ډېرو مهمو لوبغاړو یادونه په کې کیږي. د انګلنډ د کرکټ یو پخواني لوبغاړي جان ویسډن په لومړي ځل دا کتاب چاپ کړ. دا لومړی ځل دی چې دا کتاب د ۲۰ اورونو د نړیوالو سیالیو د کوم مخکښ لوبغاړي نوم، تصویر او د هغه په اړه معلومات خپروي. او بیا هم دا لومړی ځل دی چې ویسډن د افغانستان د لوبغاړي راشد خان په اړه معلومات خپروي. د کرکټ د نړیوالې شورا د درجه بندۍ په اساس راشد خان د ۲۰ اورونو په سیالیو کې لومړی توپ اچوونکی دی. راشد دا مهال د هند د آي پي ال په سیالیو کې بوخت دی او تر مخکې د اسټرالیا د بګ بش په مشهورو سیالیو کې هم ولوبېده او په دغو سیالیو کې د کال د ښه لوبغاړي لقب هم ورکړل شو. د ویسډن د ۲۰۱۸کال په ګڼې کې د هند ویرات کولي د غوره لوبغاړي په توګه یاد شوی دی. همدغه راز په کتاب کې په لومړي ځل د انګستان د ښځو د لوبډلې د دریو لوبغاړو او د هند او یسټ انډیز د ښځو د لوبډلو د دوو لوبغاړو په اړه هم معلومات او د هغوی تصویرونه خپاره شوي دي. دا کتاب د هر لوبغاړي او لوبغاړې لوبو او پر لوبو یې اغیز ته په کتو هغوی غوره کوي، تصویرونه او په اړه یې معلومات خپروي. تر راشد خان او کوهلي مخکي د سرېلنکا د پخواني کپټان کمار سنګاکار، هند پخواني لوبغاړي ورېندرسیواک او ځینو نورو مهمو لوبغاړو نومونه هم خپاره شوي وو. په دغه کتاب کې د لوبغاړو د نومونو او تصویرونو خپرېدل یو ډول ویاړ بلل کیږي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.